વાપી સરદાર માર્કેટમાં ખુલ્લા મેદાનમાં 50થી વધુ કેમિકલના ડ્રમ રાખવામાં આવ્યા હતા. આ ડ્રમ ફાટતા તેમાંથી ઝેરી ગેસનું ગળતર થતા સ્થાનિકોને શ્વાસ લેવામાં તકલીફ પડતી હતી. જેમાં નજીકની આમ્રપાલી સોસાયટીમાંથી એક મહિલાને આ ઝેરી ગેસની અસર થતા તાત્કાલિક હોસ્પિટલ લઈ જવામાં આવી હતી. આ મહિલા ગેસની અસરના કારણે બેભાન થઈ ગઈ હતી. ગેસ ગળતરથી લોકોની આંખો પણ બળવા લાગી હતી. જો કે આ ઘટનામાં કોઈ મોટી દુર્ઘટના ન બને તે માટે ફાયરની ટીમ પણ બોલાવવામાં આવી હતી. ઘટના સ્થળે પહોંચેલી પોલીસ તથા જીપીસીબીની ટીમે આ કેમિકલના નમૂના તપાસ માટે મોકલ્યા છે.